Viime aikoina on kohistu paljon alkoholilain kiristyvistä mainontaa koskevista pykälistä ja monet poliitikot ovakin pelästyneet kansan reaktioita ja teeskentelevät kauhistusta siitä, mitä onkaan tullut säädettyä. Tilanne ei kuitenkaan ole ohi, vaan edelleen pitäisi katsoa, mitä tulevaisuudessa aiotaan säätää ja millaiset lait ovat terveellä pohjalla olevia ja millaisista seuraa takuulla ongelmia.

Nautintoaineiden kohdalla hyvänä nyrkkisääntönä voi pitää sitä, että ongelmattomimmin kannatusta saavat ja läpi menevät sellaiset lait, jotka on tarkoitettu suojaamaan muita ihmisiä suurkäyttäjien harjoittamalta väärinkäytöltä. Esimerkiksi rattijuopumuksen rangaistavuus hyväksytään yleisesti ja myös ravintoloiden savuttomuuteen on ainakin jälkikäteen oltu tyytyväisiä. Sen sijaan ongelmallisia ovat holhoavat lait, joilla pyritään suojelemaan suurkäyttäjää itseään omilta päätöksiltään ja erittäin ongelmallisia sellaiset lait, jotka puuttuvat perustuslaillisiin oikeuksiin kuten sananvapauteen. Jos siis olisi ajoissa mietitty sitä, että katumainonnalla ja sosiaalisessa mediassa "mainonnalla" on sellainen perustavaa laatua oleva ero, että ensinmainittu on kaupungin julkisen tilan säänneltyä ja maksullista käyttöä, mutta sosiaalinen media Internetin sananvapauden toteuttamiskanavia, niin kaikkein huonoimmat asiaa koskevat pykälät olisivat kariutuneet siihen.

Tulevista alkoholilakiin ehdotetuista pykälistä näen ongelmallisimpina voimakkaat saatavuuden rajoitukset, kuten keskioluen ja siidereiden viemisen pois ruokakaupoista tai ravintoloiden yöaukioloaikojen lyhentämisen useilla tunneilla. Nämä korvautuvat ilman muuta muilla tavoilla hankkia ja nauttia alkoholia. Tupakan osalta suurin potentiaalinen tulevaisuudessa realisoituva virhe taas on julkituotu tavoite pyrkiä kohti kieltolakia eikä tyytyä siihen, että käyttäjän lähiympäristöä suojeltaisiin passiiviselta tupakoinnilta. Osa suunnitelluista keinoista on tässäkin tapauksessa perustuslaillisia oikeuksia loukkaavia, kuten osto-oikeuden epääminen pysyvästi jonkun tietyn syntymäpäivämäärän perusteella olevilta ikäluokilta. Jos tupakka kerrankin jollakin huonosti harkitulla liiallisella rajoituksella päästetään pimeiden markkinoiden suosikkituotteeksi, on sen jälkeen harmaita välityskanavia vaikea saada kitkettyä.